བོད་ཀྱི་བླ་ན་མེད་པའི་དབུ་ཁྲིད་༧སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས།ཕྱི་ཟླ་༩པའི་ཚེས་༥ལྔའི་ཉིན།བཞུགས་སྒར་དུ་སྐུའི་ཕོ་བྲང་ནང་།གདན་ས་ཁག་གི་དགེ་བཤེས་དང་མཁན་པོ་ཁག་ཅིག་ལ་དམིགས་བསལ་མཇལ་ཁ་དང་།ལམ་སྟོན་བཀའ་སློབ་བཀྲིན་ཆེ་གནང་མཛད་དེ།དེང་སྐབས་འཛམ་གླིང་འདིར་སེམས་ཀྱི་ཞི་བདེས་ཕོངས་པའི་དཀའ་ངལ་མང་དག་ཅིག་ཡོད་པ་དེ་དག་སེལ་རྒྱུར།བོད་པ་ཚོར་དམིགས་བསལ་གྱི་ཆ་རྐྱེན་དང་ནུས་པ་ཡོད་ཅེས་བཀའ་སྩལ་བ་དང་སྦྲགས།རང་ཅག་བོད་མི་རྣམས་ཀྱིས་རྩ་ཆེའི་དཔལ་ནཱ་ལེནྜའི་ཆོས་རྒྱུད་དྲི་མ་མེད་པ་དེ་ལོ་ངོ་སྟོང་ཕྲག་གི་རིང་ལ་ཉར་ཚགས་བྱེད་ཐུབ་ཡོད་པ་དེ།དེང་དུས་ཀྱི་འཛམ་གླིང་འདིའི་ནང་དགོས་མཁོ་ཆེན་པོ་ཞིག་ཏུའང་གྱུར་ཡོད་པས།དེ་དོན་གདན་ས་ཁག་གི་མཁན་བླ་རྣམས་ཀྱིས་དབུས་པས།ནང་ཆོས་སློབ་འཁྲིད་ཀྱི་ཐད་ལ་འགན་འཁུར་བཞེས་མཁན་ཡོངས་ནས་བོད་མི་སྐྱ་སེར་ཕོ་མོ་གཉིས་ཀར་ནང་ཆོས་སློབ་འཁྲིད་བྱས་ཏེ།སྤྱི་ཚོགས་རང་གི་ནང་ལ་ནང་ཆོས་ཀྱི་ཤེས་ཚད་གོང་འཐོར་གཏོང་དགོས་པ་མ་ཟད།དེ་མིན་ད་དུང་རྒྱ་གར་དང་།རྒྱ་ནག་བཅས་ཀྱི་ནང་ནས་ནང་ཆོས་ལ་དོ་སྣང་ཅན་མང་པོ་ཡོང་གི་ཡོད་པ་དེ་ཚོར་ཡང་སློབ་འཁྲིད་བྱེད་ཐུབ་པ་ཡིན་ན།གཞན་ཕན་རླབས་པོ་ཆེ་སྒྲུབ་ཐུབ་པའི་གོ་སྐབས་ཡོད་ཅེས་ལམ་སྟོན་བཀའ་སློབ་ཟབ་མོ་སྩལ་ཡོད་པའི་སྐོར་་དཔལ་མོ་མཁས་གྲུབ་ཀྱིས་སྙན་སྒྲོན་ཞུ་གི་རེད།